Ο άγνωστος της λίμνης

Ο άγνωστος της λίμνης (πρωτότυπος τίτλος: L'Inconnu du lac) είναι Γαλλική δραματική ταινία θρίλερ παραγωγής 2013, την οποία έγραψε και σκηνοθέτησε ο Άλαν Γκιροντί. Έκανε πρεμιέρα στο τμήμα Un Certain Regard του Διεθνούς Φεστιβάλ Κινηματογράφου Καννών το 2013, όπου ο Γκιροντί κέρδισε το βραβείο στην κατηγορία «Καλύτερη Σκηνοθεσία». Η ταινία κέρδισε επίσης το βραβείο Queer Palm και απαντήθηκε σε αρκετές λίστες με τις δέκα καλύτερες ταινίες του 2014.

Πλοκή
Ο Φρανκ είναι ένας από τους τακτικούς επισκέπτες σε μια λίμνη γυμνιστών και στο δάσος που την περιβάλλει, ένα δημοφιλές μέρος για ομοφυλόφιλους άντρες όπου μπορούν να συνευρεθούν μεταξύ τους για σεξ. Εκεί, γνωρίζει και γίνεται φίλος με τον Ανρί, έναν μεγαλύτερο άντρα που αναζητά την ηρεμία της λίμνης μετά τον χωρισμό του με την κοπέλα του, καθώς επίσης και με τον Μισέλ, έναν όμορφο άντρα από τον οποίο έλκεται ο Φρανκ από την πρώτη στιγμή.

Ένα βράδυ, ο Φρανκ βλέπει τον Μισέλ να πνίγει έναν άλλον άντρα στη λίμνη. Αν και τρομοκρατημένος από αυτό που είδε, δεν μπορεί να αντισταθεί στην έλξη που νιώθει για τον Μισέλ και συνεχίζει να τον διεκδικεί. Όταν το πτώμα του νεαρού άντρα ανακαλύπτεται και αναγνωρίζεται, ένας επιθεωρητής της αστυνομίας ξεκινάει να κάνει ερωτήσεις στους άντρες της λίμνης προσπαθώντας να μάθει τι συνέβη, και ο Φρανκ του λέει πως δεν είδε τίποτα ασυνήθιστο τη βραδιά που πνίγηκε ο άντρας. Η σχέση του Φρανκ με τον Μισέλ εξελίσσεται, αλλά ο Φρανκ απογοητεύεται όλο και περισσότερο από την άρνηση του Μισέλ να συναντηθούν κάπου εκτός της λίμνης και να περάσουν το βράδυ μαζί.

Ο Ανρί, ο οποίος έχει καταλάβει το τι ακριβώς συνέβη τις τελευταίες μέρες, προειδοποιεί τον Φρανκ σχετικά με τον Μισέλ. Όταν ο Φρανκ πάει να κολυμπήσει, ο Ανρί αντιμετωπίζει τον Μισέλ λέγοντάς του πως ξέρει πως αυτός είναι ο δολοφόνος. Ο Ανρί φεύγει για να κάνει μια βόλτα στο δάσος, ρίχνοντας μια ματιά στον Μισέλ καθώς απομακρύνεται. Όταν ο Φρανκ επιστρέφει, ανακαλύπτει πως ξαφνικά δεν βρίσκεται κανείς στη λίμνη. Πηγαίνει στο δάσος, όπου βλέπει τον Μισέλ να απομακρύνεται από κάποιους ψηλούς θάμνους. Πηγαίνοντας εκεί, βρίσκει τον Ανρί με κομμένο τον λαιμό να αιμορραγεί. Ο Φρανκ, κυνηγημένος τώρα από τον Μισέλ, τρέχει στο δάσος για να κρυφτεί ενώ βλέπει τον Μισέλ να συναντιέται με τον επιθεωρητή και να τον μαχαιρώνει στο στομάχι.

Η νύχτα πέφτει και ο Φρανκ παραμένει κρυμμένος καθώς ο Μισέλ του φωνάζει να φανερωθεί, λέγοντάς του πως χρειάζεται την αγάπη του και θέλει να περάσουν το βράδυ μαζί. Ο Φρανκ δεν ανταποκρίνεται και ο Μισέλ προχωράει πιο βαθιά στο δάσος για να τον ψάξει. Ο Φρανκ βγαίνει από την κρυψώνα του φωνάζοντας το όνομα του Μισέλ.

Ηθοποιοί
Πιέρ Ντελαντονσάμπ ως Φρανκ
Κριστόφ Παού ως Μισέλ
Πατρίκ Ντ'Ασούμσαο ως Ανρί

Παραγωγή

Η ταινία περιέχει σκηνές σεξ χωρίς προσομοίωση, οι οποίες γυρίστηκαν με σωσίες των ηθοποιών, καθώς ο Γκιροντί και οι ηθοποιοί είχαν συμφωνήσει πως θα ένιωθαν άβολα αν γύριζαν τις σκηνές οι ίδιοι. Τα γυρίσματα της ταινίας έγιναν στη λίμνη Sainte-Croix στην Προβηγκία τον Σεπτέμβριο του 2012.

Κυκλοφορία
Η ταινία προβλήθηκε στο τμήμα Contemporary World Cinema section στο Διεθνές Φεστιβάλ Κινηματογράφου του Τορόντο το 2013.

Υποδοχή
Ο άγνωστος της λίμνης έλαβε θετικές κριτικές. Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 94%, βασισμένο σε 94 κριτικές. Στο τμήμα ομοφωνίας διαβάζουμε: «Σέξι, έξυπνη και σκοτεινά κωμική, η ταινία Ο άγνωστος της λίμνης ανταμείβει τους ενήλικες που θα πάνε να τη δουν προς αναζήτηση ενός δράματος που προκαλεί τροφή για σκέψη». Η σελίδα συλλογής κριτικών Metacritic βαθμολόγησε την ταινία με 82/100 βασισμένο σε 26 κριτικές, με την ένδειξη «καθολική αναγνώριση».

Γράφοντας την κριτική του στην ιστοσελίδα του Ρότζερ Ίμπερτ, ο Μίχαλ Όλεστικ βαθμολογεί την ταινία με 4/4 επαινώντας τη σκηνοθεσία του Γκιροντί και τις ερμηνείες των ηθοποιών. Γράφει: «Ο άγνωστος της λίμνης είναι το πιο σέξι και το πιο κομψό θρίλερ εδώ και χρόνια...» Η κριτικός από τη Village Voice, Μελίσα Άντερσον, αποκαλεί την ταινία «την πιο σεξουαλικά σαφή και αφηγηματικά τεταμένη δουλειά του Γκιροντί», προσθέτοντας πως «η προσοχή του σεναριογράφου και σκηνοθέτη στην αναρχική έλξη της λαγνείας, η οποία στην ταινία γιορτάζεται και καταδικάζεται ταυτόχρονα, είναι πιο κοφτερή από ποτέ».

Τον Ιανουάριο του 2014, η ταινία έλαβε οκτώ υποψηφιότητες στην 39η τελετή απονομής των βραβείων Σεζάρ, με τον Πιέρ Ντελαντονσάμπ να κερδίζει στην κατηγορία του πιο υποσχόμενου ηθοποιού (πρωτοεμφανιζόμενος).

Λίστες Top 10
Η ταινία επιλέχθηκε ως η καλύτερη ταινία του 2013 από το Γαλλικό κινηματογραφικό περιοδικό Cahiers du cinéma. Εμφανίστηκε επίσης σε αρκετές Αμερικανικές λίστες κριτικών με τις δέκα καλύτερες ταινίες του 2014.

 1η – Michał Oleszczyk, RogerEbert.com
 2η – Reverse Shot
 2η – Slant Magazine
 3η – Alan Zilberman, RogerEbert.com
 4η – Eugene Hernandez, Film Society of Lincoln Center
 4η – Nicholas Bell, IONCINEMA.com
 5η – Matt Mueller

 6η – Zachary Wigon, Village Voice
 7η – Aaron Hillis, Village Voice
 8η – Ignatiy Vishnevetsky, The A.V. Club
 9η – Little White Lies
 10η – Jay Kuehner, Fandor
 10η – Wesley Morris, Grantland

Παραπομπές

Εξωτερικοί σύνδεσμοι
 
 
 
 

Ταινίες του 2013
Γαλλόφωνες ταινίες
Γαλλικές θρίλερ ταινίες
Γαλλικές ταινίες συσχετιζόμενες με ΛΟΑΤ
Γαλλικές ταινίες
Γαλλικές ερωτικές ταινίες
Γαλλικές δραματικές ταινίες
Ταινίες γυρισμένες στη Γαλλία
Ερωτικές θρίλερ ταινίες
Ερωτικές δραματικές ταινίες